題南嶽銓德觀秋聲軒
作者：曾幾
朝代：宋

paragraphs: 月明雁叫遠，露下蟬號寒。
幽幽草蟲泣，索索梧葉乾。
愁人知秋早，聽此良獨難。
竹君南北美，佩服青琅玕。
天風一披拂，庭宇聲珊珊。
靈宫蔭老樾，别館如深山。
心凈鑒止水，眼明揖千竿。
虛籟自然奏，有琴不須彈。
世議大可厭，市聲無少閑。
不如聽君語，竟日簾垂間。